อุ้มสมเอสเอ็มอีผ่อนปรนเกณฑ์เงินกู้ซอฟต์โลน
คณะกรรมการกลั่นกรองฯ ไฟเขียว &#8220;ออมสิน&#8221; ผ่อนปรนเงื่อนไขปล่อยกู้ซอฟต์โลนให้เอสเอ็มอีที่ได้รับผลกระทบจากน้ำท่วม
1 ส.ค. 2555

คณะกรรมการกลั่นกรองฯ ไฟเขียว “ออมสิน” ผ่อนปรนเงื่อนไขปล่อยกู้ซอฟต์โลนให้เอสเอ็มอีที่ได้รับผลกระทบจากน้ำท่วม
ม.ร.ว.พงษ์สวัสดิ์ สวัสดิวัตน์ รมว.อุตสาหกรรม เปิดเผยว่า คณะกรรมการกลั่นกรองเรื่องเสนอคณะรัฐมนตรี (ครม.) คณะที่ 4 ที่มีนายกิตติรัตน์ ณ ระนอง รองนายกรัฐมนตรีและ รมว.คลัง เป็นประธาน มีมติอนุมัติผ่อนปรนหลักเกณฑ์การปล่อยสินเชื่ออัตราดอกเบี้ยผ่อนปรนของธนาคารออมสินที่ปล่อยกู้ให้กับเอสเอ็มอีที่ได้รับผลกระทบจากน้ำท่วม 
ที่ประชุมได้มีการปรับเปลี่ยนเงื่อนไขที่เดิมกำหนดให้เอสเอ็มอีที่กู้ซอฟต์โลนต้องมีสัญญาซื้อขายกับผู้ประกอบการที่ประสบภัยน้ำท่วมโดยตรงอย่างน้อย 25% เป็นว่าต้องเป็นคู่ค้ากับผู้ประกอบการที่ประสบภัยน้ำท่วมโดยตรงเท่านั้น จึงมีมติเห็นชอบให้ขยายวงเงินเงินกู้จากไม่เกิน 10 ล้านบาท เป็นไม่เกิน 30 ล้านบาท และขยายเวลาปล่อยกู้ที่สิ้นสุดในเดือน ต.ค. 2555 เป็น เดือน ธ.ค. 2555 
สาเหตุที่คณะกรรมการกลั่นกรองฯ ปรับเปลี่ยนเงื่อนไขปล่อยกู้ซอฟต์โลนของธนาคารออมสิน เนื่องจากที่ผ่านมามีการปล่อยสินเชื่อไปเพียง 25% จากวงเงินกู้ที่ธนาคารออมสินได้รับการอนุมัติให้ปล่อยสินเชื่อประมาณ 1 แสนล้านบาท และการผ่อนปรนเงื่อนไขจะทำให้ลูกค้าเอสเอ็มอีเข้าถึงสินเชื่อดอกเบี้ยต่ำได้ดีขึ้น